মহালয়া উপলক্ষে ব্লু ও গ্রিন লাইনে এবার আরও মেট্রো

কলকাতা: আগামীকাল রবিবার মহালয়া, তারপর দেবীপক্ষের শুরু। উৎসবে গা ভাসাতে তৈরি শহর থেকে শহরতলি, জেলাও। জনজোয়ারে ভাসবে কলকাতা। স্বাভাবিকভাবেই মহালয়া ও পুজোর দিন গুলিতে বাড়তি ভিড় সামলাতে তৈরি হচ্ছে মেট্রোও (Kolkata Metro)। মহালয়া উপলক্ষে কলকাতা মেট্রোর ব্লু লাইনে (Kolkata Metro Blue Line) দক্ষিণেশ্বর-শহিদ ক্ষুদিরাম পরিষেবার সংখ্যা বাড়ছে। হাওড়া ময়দান থেকে সেক্টর ফাইভ বাড়ছে গ্রিন লাইনেও (Kolkata Metro Green Line)।

মেট্রো জানিয়েছে, রবিবার দক্ষিণেশ্বর থেকে শহিদ ক্ষুদিরাম শাখায় ১৩০টি পরিষেবার পরিবর্তে ১৮২টি পরিষেবা চালানো হবে। অর্থাৎ, রবিবারের অন্যান্য দিনের পরিষেবার তুলনায় সারা দিনে আরও ৫২টি পরিষেবা বেশি। মোট ১৭৩টি পরিষেবা পাওয়া যাবে দক্ষিণেশ্বর থেকে। সকাল ৯টার পরিবর্তে সকাল ৬টা ৫০ মিনিটে প্রান্তিক স্টেশন থেকে পরিষেবা শুরু হবে।ইস্ট-ওয়েস্ট মেট্রোর ক্ষেত্রেও রবিবারের নির্ধারিত ১০৪টি পরিষেবার পরিবর্তে ১৩৬টি পরিষেবা মিলবে। দিনের প্রথম মেট্রো পরিষেবা সকাল ৯টার পরিবর্তে সকাল ৭টায় প্রান্তিক স্টেশন থেকে শুরু হবে। মহালয়ার কথা মাথায় রেখেই পরিষেবার সংখ্যা বাড়ানো হয়েছে।

আরও পড়ুন: দুর্গাপুজোয় পুলিশি নিরাপত্তা কেমন থাকবে? কী জানালেন জাভেদ শামীম?

মেট্রো তরফে বিবৃতি দিয়ে জানানো হয়েছে, ২০ সেপ্টেম্বর থেকেই গ্রিন লাইনে মেট্রোর সংখ্যা বাড়ানো হচ্ছে। সোমবার থেকে শনিবার এই সেকশনে মোট ১৮৬টি মেট্রো সার্ভিস রয়েছে। সেই সংখ্যা বাড়িয়ে ২২৬টি করা হচ্ছে। অর্থাৎ ৪০টি মেট্রো সার্ভিস বাড়ানো হচ্ছে। যাত্রীদের ভিড়ের চাপের কথা মাথায় রেখেই এই সিদ্ধান্ত বলে জানিয়েছে মেট্রো। হাওড়া থেকে সল্টলেক লাইনে বর্তমানে ৮ মিনিট অন্তর মেট্রো চলাচল করে। এ বার থেকে ৬ মিনিট অন্তর মেট্রো চলাচল করবে।

অন্য খবর দেখুন